આંધ્ર પ્રદેશના ચંદ્રાબાબુ નાયડુનું રાજકારણ જ કોંગ્રેસના વિરોધ પર ટકેલું છે. નાયડુ કઈ રીતે કોંગ્રેસની સોડમાં ભરાઈ શકે ? માનો કે ચંદ્રાબાબુ કોંગ્રેસ સાથે જોડાય તો પણ ભાજપને બહુ ફરક ના પડે કેમ કે ત્યાં બીજા પક્ષો ભાજપ સાથે જોડાવા તૈયાર છે જ. આંધ્ર પ્રદેશ ને તેલંગાણામાં ભાજપ ચંદ્રાબાબુ નાયડુની તેલુગુ દેશમ પાર્ટી (ટીડીપી) સાથે રહીને ચૂંટણી લડેલો. ચંદ્રાબાબુ ભાજપ સાથે નથી ત્યારે ટીઆરએસના ચંદ્રશેખર રાવ અને જગન મોહન રેડ્ડીની વાયએસઆર કોંગ્રેસ ભાજપ માટે વિકલ્પ છે જ. આ બે પૈકી ભાજપ વિરોધી મોરચામાં ના જોડાય એ પક્ષ ભાજપ સાથે આવે. તેના કારણે ભાજપે છેલ્લે જીતેલી બેઠકો જાળવવામાં વાંધો ના આવે.